text: Byrådsmedlem får støtte efter at have lækket fortrolige papirer
  01 november 2013 kl. 07.44
  Hans Kristian Skibby fra Dansk Folkeparti støtter nu en partifælle, der lækkede fortrolige oplysninger om, hvor meget en indvandrerfamilie koster skatteborgerne.
  Det er Pernille Bendixen, der sidder i Odense byråd for Dansk Folkeparti, der har lækket personlige papirer.
  Ifølge dem kostede bandelederen Fisfis og hans familie fra Vollsmose sidste år skatteyderne 4,5 mio. kr.
  Pernille Bendixen er blevet kritiseret for at have lækket fortrolige oplysninger.
  Men nu får hun opbakning fra partifællen Hans Kristian Skibby, der både sidder i folketinget og i Hedensted byråd.
  - Selvfølgelig skal vi overholde lovgivningen, men Pernille Bendixen har en pointe i, at man må stå til ansvar for de borgere, der har stemt en ind. I en økonomisk forhandling må der være brede rammer for, hvad man må gå til pressen med. Så jeg ser ikke det store problem i, at hun er gået ud med de informationer, siger han til Jyllands-Posten.
  Vil det så sige, at alle fortrolige oplysninger nu må lækkes?
  - Nej, det kan jeg jo ikke sige. Der kan være bevæggrunde hvor det er i orden, at man gør det. Men der skal i min optik være meget brede rammer for, hvornår man kan pålægge en politiker tavshedspligt, siger Hans Kristian Skibby til avisen.
  